《春霁陪葛元白游南山》
元代·马臻

积雨淹幽事，初晴得此晨。问舟寻上客，放步约同人。

偶入招提境，如酬宿昔因。禅心本无住，吾道岂忧贫。

城郭千年鹤，林丘一聚尘。欢娱时不偶，激越意空陈。

路改疑前梦，云孤忆老亲。弹琴僧舍晚，觅句酒家春。

閒水文轻縠，平芜展细茵。目惊流节驶，心醉古风淳。

久识穷非鬼，难言笔有神。感深将下涕，喜极欲忘身。

蹭蹬繁花老，阴沈乱叶新。野夫元懒放，杜宇足酸辛。

更欲东蒙隐，难期北郭邻。有怀聊自适，愧尔葛天民。

作者简介：马臻（1254——？），字志道，别号虚中，钱塘（今属浙江）人。宋亡后学道，受业于褚伯秀之门，曾隐于西湖之滨。